**NÁRODNÁ RADA SLOVENSKEJ REPUBLIKY**

**III. volebné obdobie**

**–––––––––––––––––––––––––––––––––––––––––––––––––––––––––––––––––––––––––––**

**NÁVRH**

**ZÁKON**

**z ................................. 2006**

ktorým sa mení a dopĺňa zákon Národnej rady Slovenskej republiky č. 241/1993 Z. z. o štátnych sviatkoch, dňoch pracovného pokoja a pamätných dňoch

v znení neskorších predpisov

Národná rada Slovenskej republiky sa uzniesla na tomto zákone:

**Čl.1**

Zákon Národnej rady Slovenskej republiky č. 241/1993 Z. z. o štátnych sviatkoch, dňoch pracovného pokoja a pamätných dňoch v znení zákona č. 201/1996 Z. z., č.156/1998 Z. z., č. 285/1999 Z. z., č. 396/2000 Z. z. a č. 442/2001 Z. z. sa mení a dopĺňa takto:

1. V § 3 sa vkladá písmeno a) ktoré znie:

„ a) 19. január - Deň slovenských bojovníkov za mier, práva a demokraciu v zahraničí - Deň obetí vojenských misií “

Doterajšie písmena a) až r) sa označujú ako b) až s).

**Čl.2**

Tento zákon nadobúda účinnosť dňom vyhlásenia v Zbierke zákonov.

**Dôvodová správa**

**A/ Všeobecná časť**

Navrhovaná právna úprava má za cieľ určiť 19. január ako pamätný deň – Deň slovenských bojovníkov za mier, práva a demokraciu v zahraničí - Deň obetí vojenských misií.

Z Obrannej stratégie, ktorá bola schválená Národnou radou Slovenskej republiky vyplýva, že poslaním obrany Slovenskej republiky v súlade so základným cieľom obrannej politiky bude aj angažovanosť sa v súlade s bezpečnostnými záujmami Slovenskej republiky pri predchádzaní krízovým situáciám a urovnávaní konfliktom v nestabilných oblastiach sveta. Ozbrojené sily budú vzhľadom na predpokladaný vývoj bezpečnostnej situácie najpravdepodobnejšie nasadzované do operácií na podporu mieru a operácií proti terorizmu, ktoré sa prednostne zamerajú na prevenciu krízových situácií a stabilizáciu pomerov. Medzi strategické úlohy ozbrojených síl patrí prispievať do širokého spektra operácií NATO alebo EÚ uskutočňovaných bez geografického obmedzenia. Medzi ďalšie úlohy ozbrojených síl vyplývajúce z prijatých medzinárodných záväzkov patrí účasť v operáciách na podporu mieru pod vedením OSN alebo OBSE, ako aj humanitárna podpora a pomoc pri krízových situáciách mimo územia SR.

Vo štvrtok, 19. januára 2006 došlo v histórii samostatnej Slovenskej republiky a jej ozbrojených síl doposiaľ k najväčšej vojenskej leteckej katastrofe, pri ktorej zahynulo 42 príslušníkov, vracajúcej sa z plnenia úloh mierovej misie v Kosove.

Vzhľadom na legislatívnu absenciu zakotvenia pamätného dňa, ako formy uctenia si pamiatky obetí príslušníkov Ozbrojených síl Slovenskej republiky plniacich úlohy vo vojenských misiách a operáciách v zahraničí sa navrhuje určiť 19. január ako pamätný deň – Deň slovenských bojovníkov za mier, práva a demokraciu v zahraničí - Deň obetí vojenských misií.

Navrhovaná právne úprava je v súlade s Ústavou Slovenskej republiky, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná.

Predkladaný návrh novelizácie zákona nepredpokladá zvýšenie nárokov na finančné prostriedky zo štátneho rozpočtu.

Predkladaný návrh nezakladá nároky na pracovné sily a organizačné zabezpečenie.

Doložka zlučiteľnosti

**Návrhu zákona**

**s právom Európskej únie**

**1. Navrhovateľ zákona:**

Robert KALIŇÁK, poslanec Národnej rady Slovenskej republiky

**2. Názov návrhu zákona:**

Návrh zákona, ktorým sa mení a dopĺňa zákon Národnej rady Slovenskej republiky

č. 241/1993 Z. z. Národnej rady Slovenskej republiky o štátnych sviatkoch, dňoch pracovného pokoja a pamätných dňoch v znení neskorších predpisov

**3. V práve Európskej únie problematika zákona:**

- nie je upravená

Zo zmluvy o pristúpení, ktorá bola uverejnená v Zbierke zákonov SR pod číslom 185/2004 zo dňa 16.04.2003 nevyplývajú vo vzťahu k problematike tohto návrhu právneho predpisu pre SR žiadne záväzky.

**4. Návrh zákona svojou problematikou:**

- nepatrí medzi prioritné oblasti aproximácie práva

**5. Charakteristika právnych noriem Európskych únie, ktorými je upravená problematika návrhu zákona**

- bezpredmetné

**6. Vyjadrenie stupňa kompatibility s právnou normou Európskej únie:**

- bezpredmetné

**B/ Osobitná časť**

**Článok I**

**K bodu 1**

Navrhovaná právna úprava má za cieľ určiť 19. január ako pamätný deň – Deň slovenských bojovníkov za mier, práva a demokraciu v zahraničí - Deň obetí vojenských misií.

**Článok II**

Navrhuje sa účinnosť dňom vyhlásenia v Zbierke zákonov.